ได้เวลาสอย BANPU-CPF โบรกฯแนะ “ซื้อเก็งกำไร” ฟันธงกำไร Q2/61 เด้งรับปัจจัยบวกเพียบ
ได้เวลาสอย BANPU-CPF โบรกฯแนะ “ซื้อเก็งกำไร” ฟันธงกำไร Q2/61 เด้งรับปัจจัยบวกเพียบ
11 ก.ค. 2561

นายวิจิตร อารยะพิศิษฐ ผู้อำนวยการนักกลยุทธ์การลงทุนฝ่ายวิจัย บล.เมย์แบงก์ กิมเอ็ง (ประเทศไทย) เปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า ในช่วงภาวะตลาดหุ้นไทยมีความผันผวน รวมถึงค่าเงินบาทมีแนวโน้มอ่อนตัวอย่างต่อเนื่อง แนะนำให้นักลงทุนเข้าเก็งกำไรในหุ้นที่คาดว่าจะมีผลการดำเนินงานเติบโต
โดยหุ้นเด่นที่น่าลงทุนในขณะนี้คือหุ้น บริษัท บ้านปู จำกัด (มหาชน) หรือ BANPU และหุ้นบริษัท บริษัท เจริญโภคภัณฑ์อาหาร จำกัด (มหาชน) หรือ CPF
โดยหุ้น BANPU มีแนวโน้มผลการดำเนินงานในช่วงไตรมาส 2/61 เติบโตเด่น ฟื้นตัวจากไตรมาส 1/61 ที่รับรู้ค่าเสียหายคดีโรงไฟฟ้าหงสา นอกจากนี้ยังมีปัจจัยบวกจากราคาถ่านหินที่ปรับตัวสูงขึ้นในระดับ 110 เหรียญสหรัฐต่อบาร์เรล นอกจากนี้ยังได้รับอานิสงค์จากค่าเงินบาทอ่อนค่าที่จะช่วยหนุนให้กำไรในไตรมาส 2/61 เติบโต โดยแนะ “ซื้อเก็งกำไร” ในราคาเป้าหมายที่ 25 บาท พร้อมวางกรอบแนวรับระยะสั้นที่ 20 บาท และแนวต้าน 21-22 บาท
สำหรับหุ้น CPF จะคล้ายกับกรณีของหุ้น BANPU ที่ผลการดำเนินงานไตรมาส 1/61 ออกมาไม่สดใสแต่จะฟื้นตัวในช่วงไตรมาส 2/61 จากอานิงสงค์ค่าเงินบาทอ่อนตัว รวมถึงรับปัจจัยบวกจากการส่งออกไทย หลังจากในช่วงก่อนหน้านี้มีการประกาศระงับการนำเข้าเนื้อสัตว์ในหลายประเทศ ซึ่งถือเป็นผลดีต่อผู้ส่งออกไก่ไทย โดยแนะ “ซื้อเก็งกำไร” ในราคาเป้าหมาย 31 บาท พร้อมมองกรอบแนวรับระยะสั้นที่ 25 บาท แนวต้าน 26.5 บาท
อนึ่ง ราคาหุ้น BANPU ณ เวลา 11.26 น. อยู่ที่ระดับ 20.50 บาท ราคาไม่เปลี่ยนแปลง สูงสุดที่ระดับ 20.50 บาท ต่ำสุดที่ระดับ 20.20 บาท มูลค่าซื้อขาย 760.40 ล้านบาท ส่วนราคาหุ้น CPF อยู่ที่ระดับ 25.50 บาท ราคาไม่เปลี่ยนแปลง สูงสุดที่ระดับ 25.50 บาท ต่ำสุดที่ระดับ 25.25 บาท มูลค่าซื้อขาย 248.40 ล้านบาท